། དོན་གཅིག་གོ་ན་ཐ་མལ་པའི་གཏམ་ཡང་ཆོས་ཟབ་མོར་འགྲོ་བ། ། »»ཡང་ཆོས་མཁས་པ་དེས་གླེན་གཏམ་ཅར་ཕོག་དུ་སྟོན། འབྲིང་པོས་གཞུང་དེའི་འབྲུ་གནོན། ཐ་མས་ཡིག་སྣ་ཇི་བཞིན་དུ་ཀློག་པ་ཡིན་ཏེ། དོན་གཅིག་གོ་ན་ཐ་མལ་པའི་གཏམ་གྱིས་གོ་ཡང་དེ་ཆོས་ཟབ་མོ་སངས་རྒྱས་ཀྱི་ཆོས་སུ་འགྲོ་གསུང་། དེ་ཡང་ནག་པོའི་བསྟན་པ་དང་ཆེན་པོའི་བསྟན་པ་གཉིས་ཀྱི་བྱེ་བྲག་ལས། འདུལ་བ་ལས་སྣང་། མདོ་སྡེ་ལས་འཇུགཆོས་ཉིད་དང་མཐུན་བྱ་བ་གསུངས་ཏེ། སྔོན་བུད་མེད་ཞིག་གིས་སྐྱེས་པ་གཟུགས་བཟང་བ་ཞིག་ལ་ཆགས་པས་ཕྱིས་བུ་འབྲངས་པའི་སྐེ་ལ་ཐག་པ་བཏགས་ཏེ་ཁྲོན་པར་བཏང་ནས་ཐེན་པ་དང་བུ་རོ་བྱུང་བས་སྨེ་སྔགས་བཏོན་པ། འདོད་པ་ཁྱོད་ཀྱི་ངོ་ཤེས་ཏེ། ། འདོད་པའི་རྩ་བ་རྟོག་ལས་བྱུང་། ། རྟོག་པ་ལྟ་བར་མ་བྱས་ན། ། དེ་ནས་འདོད་པ་མི་འབྱུང་ངོ་། ། ཞེས་པ་དང་། སངས་རྒྱས་ཀྱིས་ཀུན་དགའ་བོ་ཟུང་ཞིགའདས་མ་བྱོན་ད་ལྟར་གྱི་སངས་རྒྱས་ཀྱི་ཆོས་ཐམས་ཅད་ཀྱང་འདི་ཡིན་ནོ་ཞེས་པ། འདོད་ཆགས་སྐྱེ་བ་དེའི་རྩ་བ་ཡུལ་སྐྱེས་པ་མཐོང་བའི་རྟོག་པ་དེ་ལ་བལྟ་བར་མ་བྱས་ན་འདོད་ཆགས་མི་སྐྱེ་སྟེ་དེ་མ་ཡིན་ན་བུ་མི་འཆི་ཟེར་རོ། ། དེ་བཞིན་དུ་ངའི་མ་ཞིག་སྔོན་ང་ལ་སྐྱོན་པའི་དུས་ན། སྐྱིད་སྡུག་མེད་པའི་སེམས་གཅིག་པུ། ། དལ་བྲེལ་མེད་པའི་འགྲོ་གཅིག་པུ། ། གྲང་དྲོ་མེད་པའི་གོས་གཅིག་པུ། ། ཞེས་མཚང་འབྲུ་བ་ལ་དེའི་དུས་ན་ཡང་འདི་ཆོས་ཟབ་མོ་ཞིག་ཡིན་སྙམ། ད་ལྟ་ཡང་དེ་ཟབ་པར་འདུག་པས་མའི་ཚིག་གསུམ་པོ་དེ་ལ། བུ་ཇོ་སྲས་ཀྱིས་འགྲངས་ལྟོགས་མེད་པའི་ཟས་གཅིག་པུ། བྱ་བ་འདི་མནན་ཏེ་ཡུམ་སྲས་གཉིས་ཀྱི་ཆོས་ཡིན། མ་འདི་ཡེ་ཤེས་ཀྱི་མཁའ་འགྲོ་མ་ཨེ་མ་ཡིན་གསུང་། དེ་ཡང་སྐྱིད་སྡུག་མེད་པའི་སེམས་གཅིག་པུ་དེ་གང་ཡིན་ན་ཆགས་སྡང་གཉིས་ཀྱིས་དབེན་པར་འདུག་ཏེ། ཁམས་པ་ཀུན་སྡུག་པ་ཁྲོ་བ་སྡང་བ་ཚིག་པ་ཟེར་ཏེ་མིང་གི་རྣམ་གྲངས་ཡིན་གསུང་། དོན་གང་ལྟར་བྱས་ཀྱང་སེམས་རྩུབ་པ་གྱོང་བ་ཞིག་ཡོད། དེ་ཉོན་མོངས་པ་ཡིན་དེ་ལུས་ངག་ཏུ་ཐོན་པས་ལས་གསོགལས་དེའི་འབྲས་བུ་ངན་སོང་གསུམ་ཏེ། ཁམས་ན་མི་ཞེ་སྡང་ཆེ་བས་བྱིས་པ་ཀུན་བརྡབ་འགྱེལ་བའི་ས་ལ་སོ་ཁམ་འདེབས་པ་ཡོད་དེ། དབུས་ན་ཆ་མེད་ངས་དམ་པ་ཉེ་ཚེ་དང་འགྲོགས་པས་མོ་མཐོང་གསུང་། ཡང་བསྐལ་པ་སྟོང་དུ་ཚོགས་བསགས་པའི་ཁོང་ཁྲོ་ཞེས་པ་དང་། འདུལ་བ་ལས་ཀྱང་ཁྲོ་བ་ལ་ནི་སླར་མི་ཁྲོ་ཞེས་པས་སོ། ། དགེ་སློང་གླུ་ལེན་པ་མི་མཚར་ཏེ་ང་ཉམས་མྱོང་སྐྱེས་པའི་ཁ་ལ་ཚུགས་པ་མེད་ཅེས་པ་ཉམས་མྱོང་འཁོར་བ་མཐའ་དག་སྐྱེས་པའི་རྒྱུ་ཡིན་པས་དག་དགོས་གསུང་། ཡིད་ལ་དགའ་བ་ཡོད་པའི་ལས་དགོད་པ་ཙམ་ཡང་བཀག་སྟེ་དགེ་སྦྱོང་སོ་དཀར་བ་ཙམ་ཡང་མ་གནང་བ་དང་། སངས་རྒྱས་ཀྱིས་ཀྱང་ཉམས་སུ་མྱོང་བར་མ་བྱས་སམ་ཞེས་དགེ་སློང་མ་ཨུཏྤ་ལའི་མདོག་ལ་དྲིས་པ་ལྟ་བུ་ཡིན་ཏེ་དེས་ན་སྐྱིད་པ་ཐམས་ཅད་ཆགས་པ་ཡིན་ཏེ། ཆགས་པས་བདེ་འགྲོ་མི་ཐོབ་སྟེ། ། ཐར་པའི་སྲོག་ཀྱང་གཅོད་པར་བྱེད། ། ཞེས་པ་དང་། དེས་ན་ཆགས་སྡང་གཉིས་དང་བྲལ་བའི་སེམས་དེ་ལ་གཏི་མུག་ཀྱང་མེད་དེ་སྐྱིད་སྡུག་མེད་པའི་སེམས་གཅིག་པུ་དེ་ཁོ་ན་བསྒོམ་གསུང་། ཡང་ལྟ་བ་སེམས་གཅིག་པུ་དེ་སྐྱོང་བ་དེ་ལ་སྤྱོད་པ་ཡང་དལ་བྲེལ་མེད་པའི་སེམས་འགྲོས་གཅིག་པུར་འོང་སྟེ། འདི་ལ་སངས་རྒྱས་ཀྱང་བྱང་ཆུབ་ཀྱི་ཤིང་དྲུང་དུ་ལྟ་སྟངས་དྲུག་ཅུ་རྩ་བཞི་བྱ་བ་ཡིན་ཏེ་གླང་པོ་ཆེའི་ལྟ་སྟངས། བྱ་ངང་པའི་རྒྱལ་པོའི་ལྟ་སྟངས་ལ་སོགས་སོ་གསུང་། དེ་ལ་ཆགས་སྡང་རྨོངས་གསུམ་པོའི་བསམ་པ་འགྱུར་བའི་འགྲོས་ཕྱིར་ངོས་སུ་ཤིན་ཏུ་གསལ་ཏེ། སངས་རྒྱས་ཀྱི་སློབ་མ་བུ་རམ་བྱ་བ་ལ་བུ་མོ་མཛེས་མ་ཞིག་ཡོད་པས་ཁྱོ་བྲམ་ཟེ་ན་རེ་འདི་སངས་རྒྱས་ལ་འབུལ་དགོས་ཟེར་བ་ལ་སངས་རྒྱས་ཁབ་མེད་པར་རབ་ཏུ་གཤེགས་པ་ལ་མི་རུང་བྱས་པ་ལ་ཅིས་ཀྱང་འབུལ་ཞེས་དབང་ཆེ་བས་ཁྲིད་པ་ལ། ལམ་དུ་སངས་རྒྱས་ཆགས་སྡང་རྨོངས་གསུམ་སྤངས་པའི་ཞབས་རྗེས་མཐོང་བས་མག་པའི་ཞབས་རྗེས་ལ་ལྟོས་ཞེས་པ་དང་། མོས་སངས་རྒྱས་ཆགས་སྡང་རྨོངས་གསུམ་སྤོངས་ཏེ་བདུད་ཐམས་ཅད་ཀྱང་བཅོམ་པས་མི་དབུལ་ཞེས་པས་མ་ཉན་ཏེ་རྗེས་ལ་ཡང་ཆགས་སྡང་གང་ཆེ་ཞེས་གསུང་། དེའི་ཕྱིར་ན་འདུལ་བ་ནས་ཀྱང་། ལག་པ་གཡོབ་ཀྱིས་འགྲོ་སོགས་བཀག། གཉའ་ཤིང་གང་ཙམ་བལྟ་ཞིང་ཞེས་པ་དང་། ། སངས་རྒྱས་ཀྱི་ཉན་ཐོས་ཆེན་པོ་རྣམས་ལ་ཡང་ཡོད་དེ་འདི་ཡང་དྲན་པ་དང་ལྡན་པའི་འགྲོས་འདི་ལ་ཡོན་ཏན་དཔག་ཏུ་མེད་པ་ཡོད་དེ། རྒྱལ་རིགས་དང་མི་ཆེན་ཐམས་ཅད་འདི་སློབ་པ་ཡིན་ཏེ་འདི་ལ་ཡང་གནད་དེ་ཡོད་པ་ཡིན་གསུང་། ཡང་ནང་དུ་འབྱུང་བ་སེམས་གཅིག་པུ་དེ་སྙོམས་པས་འབྱུང་བ་ཆ་སྙོམས་ཏེ། དུས་ཐམས་ཅད་དུ་གོས་གཅིག་གིས་ཆོག་སྟེ་གྲང་དྲོ་མེད་པའི་གོས་གཅིག་པུ་འདི་རྗེ་བཙུན་མི་ལ་ལ་བྱུང་གསུང་། དེ་འདུལ་བ་ལས་དྲོ་གྲང་མེད་པར་ཆོས་གོས་གསུམ་པོ་འདི་ལས་མ་གནང་སྟེ་ལྷག་པ་ལ་སོགས་པ་གསུམ་པོ་ཐམས་ཅད་བཀག་པ་ཡིན་གསུང་། དེ་ཙམ་ན་འགྲངས་ལྟོགས་མེད་པའི་ཟས་གཅིག་པུ་ཡང་དེ་ཡིན་ཏེ་འདི་གཅིག་པུར་སོང་བས་བྱ་བ་དང་བྱེད་པ་ཉུང་སྟེ། དཔེར་ན་འཕགས་པ་ཀ་ཏ་ཡ་ནའི་འཁོར་ཉན་ཐོས་རྣམས་ན་རེ་ཟས་ཅི་བྱུང་ཡང་དེ་དཔྱས་««སྐྱོན་»»མི་འདོགས་ཏེ་ཉིན་ཞག་ཕྲུགས་གཅིག་གི་ཟས་ཀྱི་བྱ་བ་ཞེས་བྱས་གསུང་སྐད། བཀའ་གདམས་པ་འདི་ཚོ་ནུབ་ལྟོ་མ་ཟོས་པའི་དག་ཚངས་སུ་ནམ་ཕྱེད་ན་ཟ་སྟེ་ཐོ་རས་ཀྱི་དགེ་སྦྱོར་འཆག་གསུང་། ཟས་བསོད་སྙོམས་གདན་ཞིག་ཕྱིས་མི་ལེན་ཀྱང་འདི་ལ་དགོངས་ནས་གསུངས་ཏེ་བསམ་པ་དེ་གཅིག་པུ་རུས་སུ་འདོན་པ་ལས་གཞན་མི་བསམ་ཏེ། ཟས་ལ་ཙུག་ཙུག་དང་ཅག་ཅག་ཀྱང་བཀག་སྟེ། རེ་ཞིམ་ཞེས་རོ་མི་མྱང་སྟེ་བཀའ་གདམས་པ་ཆེན་པོ་དེ་རྣམས་ལ་ཡོད་དེ། ཡོན་བདག་ཕོ་མོའི་དྲུང་དུ་རེ་ཞིམ་ཞེས་མི་བརྗོད་པར་གསོལ་ནས་ཅི་འོས་ཀྱི་ཡོན་བཤད་ཅིག་བྱེད་པ་ཡིན་གསུང་། སྔོན་ནམ་རར་གསེར་མང་པོ་བྱུང་བས་ཅི་བྱ་སྙམ་པ་ལ་གསེར་གདུགས་བྱ་ཟེར་ནས་བྱེད་པར་དམ་བཅས་པ་ལ། བལ་པོ་ཧང་བུ་བྱ་བ་ཞིག་ངས་རོགས་བྱ་གསེར་སྲང་ཞིག་ཀྱང་ཡོད་དེ་ཡང་ཚོང་བྱེད་ཟེར་བ་ལ་ངས་དེ་ང་ལ་ཕུལ་དེ་ཁྱེར་ན་ཁྱེད་རང་གི་བསམ་པ་གསེར་དེའི་ཆེད་དུ་སོང་ནས། བླ་མ་དང་གསེར་གདུགས་མི་དྲན་ཏེ་བྱས་པ་ཐམས་ཅད་ཆུད་ཟོས་ཞེས་པས་མཛོད་ཟེར་ནས་ཕུལ་ཏེ་ང་དྲིན་ཆེ་བ་བླ་མ་མཁས་པ་ཡིན་གསུང་། དེ་ལྟར་ཆགས་སྡང་གི་རྟོག་པ་གང་ཡང་མེད་པའི་སེམས་དེ་ལ་རྣམ་པར་མི་རྟོག་པ་ཟེར་ཏེ་དེ་ཕྱག་རྒྱ་ཆེན་པོ་ཡིན་པས་ཇོ་བོའི་ཆོས་ཞིག་བཤད་ན། རྣམ་རྟོག་མ་རིག་ཆེན་པོ་སྟེ། ། འཁོར་བའི་རྒྱ་མཚོར་ལྟུང་བྱེད་ཡིན། ། མི་རྟོག་ཏིང་འཛིན་ལ་གནས་ན། ། མཁའ་ལ་བྱེད་པ་ཇི་བཞིན་ནོ། ། ཞེས་པ་དང་། ཡང་རྣམ་པར་མི་རྟོག་དབྱིངས་མི་ཟད། ཆོས་དབྱིངས་དམ་པ་ཟད་མི་ཤེས། ། ཞེས་པས་སོ་གསུང་། ཉག་རེ་གྲུབ་ཐོབ་ཀྱི་རས་ཕྱམ་སྐྱ་ཧམ་གྱོན་པ་ལ་ལོངས་དང་གསུང་ནས་རྡོ་རྗེའི་ལུས་ལ་ལྟོགས་འགོང་གི་རྩ་བ་བྱ་བ་ཡོད་དེའི་སྟོབས་ཀྱི་ཆོས་ཕ་གི་འདྲ་འབྱུང་སྟེ་ལྟོགས་པར་འོང་གསུང་། དེའི་རྟེན་འབྲེལ་བསྒྱུར་ན་བླ་མ་དང་དཀོན་མཆོག་གསུམ་ལ་ཚོགས་བསགས་པའམ་ཞིང་གདམ། དེ་མེད་ན་ཡང་ཁ་ཟས་ཀྱི་རྣལ་འབྱོར་བྱས་ནས་གསོལ་བ་བཏབ་ན་ཚོས་སྣུམ་འབག་གིས་འགྲོ་སྟེ་ཆོས་ཟབ་མོ་ཡིན་ཀུ་རེ་མིན་གསུང་། ། ༈། །ཡང་བཀའ་གདམས་པ་རྣལ་འབྱོར་པ་མཚན་ཉིད་པ་གང་ཡིན་ཡང་སོ་སོའི་ལྟ་བསྒོམ་སྤྱོད་པ་གསུམ་ཡོད་དེ། འདི་གྲུབ་མཐའ་མཁན་ཀུན་ལ་ཕྱི་རོལ་མུ་སྟེགས་ནས་དབུ་མའི་བར་དུ་ལྟ་སྒོམ་མི་འདྲ་བ་མང་པོ་ཡོད་དེ་གྲུབ་མཐའ་མ་མཉན་པས་མི་ཤེས། འོན་ཏུ་ལགས་ཀྱང་འགག་དང་ཉ་ག་ལ་མཁས་པས་བླ་མ་རིན་པོ་ཆེའི་ཞལ་ནས། ལྟ་བའི་མཐར་ཐུག་ལྟ་བྱ་ལྟ་བྱེད་ཐམས་ཅད་དང་བྲལ་བ། ལྟ་བའི་ཡུལ་ཞིག་ལ་བལྟ་མཁན་གྱི་ཤེས་པས་གཟུང་འཛིན་ཏུ་བྱས་པ་དེ་ལ་བལྟ་བ་མི་བཏུབ་ཏེ། དེས་གྲུབ་མཐའ་ཐམས་ཅད་ཀྱི་གོ་ཆོད་པ་ཡིན་གསུང་། སྒོམ་པ་ཉམས་མྱོང་ཐམས་ཅད་དང་བྲལ་བ། དེ་ཡང་། བདེ་བ། གསལ་བ། མི་རྟོག་པ་གསུམ་ཡིན་ཏེ་གཉིས་པོ་ངོས་ཟིན་སྲིད་ཀྱང་མི་རྟོག་པ་འདི་ངོས་ཟིན་པར་དཀའ་སྟེ། ཕལ་ཆེར་སེམས་ཙམ་པར་འོང་བར་འདུག་སྟེ་འཁོར་འདས་ཀྱི་ཆོས་ཐམས་ཅད་སེམས་སུ་ངོ་ཤེས་ཏེ་བསྒོམ་རྒྱུ་ཞིག་བྱུང་ན་རྣམ་ཤེས་མཐའ་ཡས་སེམས་ནམ་མཁའ་ལྟ་བུར་བསྒོམས་ན་ནམ་མཁའ་མཐའ་ཡས། ནམ་མཁའ་རང་ཡང་མེད་པར་བསྒོམ་ན་ཅི་ཡང་མེད་པ། ཡོད་པ་ཡང་མ་ཡིན། མེད་པ་ཡང་མ་ཡིན་པར་བསྒོམས་ན་འདུ་ཤེས་མེད་འདུ་ཤེས་མེད་མིན་སྐྱེ་མཆེད་དེ། མདོར་ན་གྲུབ་མཐས་བསྡུས་ཚད་ཀྱི་བོད་ཀྱི་སྒོམ་འདི་རྣམས་གཟུགས་མེད་སྐྱེ་མཆེད་མུ་བཞི་ལས་ཐོབ་མི་སྲིད་གསུང་། བྱང་ཆུབ་སེམས་དཔའ་ཐམས་ཅད་གཟུགས་མེད་དུ་ལྟུང་བར་བྱ་བ་ཡང་ཡོད་དེ། འདི་ཁོ་རང་སངས་རྒྱས་སྙམ་པ་ལ་ཕྱིས་ལས་ཟད་ནས་ངན་སོང་དུ་ལྟུང་བ་ལ་ལོག་ལྟ་སྐྱེས་པ་ཡིན་གསུང་། ཉམས་མྱོང་ཐམས་ཅད་དང་བྲལ་བའི་སྒོམ་པ་དེ་སུས་ཤེས་ཏེ་མི་བསྒོམ་པ་ཡིན་གསུང་། སྤྱོད་པ་ཚུལ་ཁྲིམས་རྣམ་པར་དག་པས་ཡིན་ཞེས་པའམ་དགེ་བ་བཅུ་སྤྱོད་པ་ཡིན་གསུང་། འབྲས་བུ་བླང་དོར་ཐམས་ཅད་དང་བྲལ་བ་ཡིན་བྱ་བ་ཡང་གསུང་གསུང་། དེ་ལྟར་སྒོམ་པ་དང་སྤྱོད་པ་གཉིས་ཀྱིས་ལྟ་བ་དེ་རུས་སུ་འདོན་པ་ཡིན་གསུང་། དེ་ལྟར་གཤིས་ལ་དགེ་མི་དགེ་གཉིས་ཡོད་པ་ལས་གནང་བ་ཡེ་གནང་དང་བཀག་པ་ཡེ་བཀག་དགག་སྒྲུབ་གཉིས་སུ་སངས་རྒྱས་ཀྱིས་མཛད་དེ། དེ་ཡང་བྱང་ཆུབ་སེམས་དཔའ་རྣམས་ལ་མི་དགེ་བ་བདུན་གནང་བྱ་བ་ཟེར་ཏེ། ཉོན་མོངས་པ་ཆགས་སྡང་རྨོངས་གསུམ་གྱི་ངོ་བོ་དེ་གནང་བ་གཏན་མི་སྲིད་གསུང་། དེ་ཡང་མ་ཆགས་པ་ཞེ་སྡང་མེད་པ་གཏི་མུག་མེད་པ་ཡིན་ཏེ་ཉོན་མོངས་པ་དེས་རྣམ་པར་གྲོལ་བའི་རྒྱུར་འགྲོ་བའམ། རང་ལ་འཁྲིས་པ་གཏན་མེད་པར་ཕན་ཡོན་ནམ་དགོས་པ་འབྱུང་ན་ཉོན་མོངས་མི་དགེ་བ་གནང་སྟེ་དེ་དགེ་བ་ཡིན་མོད་གསུང་། དེ་ལྟར་ཡིན་ཀྱང་ཉོན་མོངས་པ་དེའི་ལག་རྗེས་ནི་འབྱུང་གསུང་། དཔེར་ན་བྱང་ཆུབ་སེམས་དཔའ་དགའ་བྱེད་བྱ་བ་སོ་སོའི་སྐྱེ་བོའི་གཟུགས་ཤིན་ཏུ་མཛེས་པ་ཞིག་བསོད་སྙོམས་ལ་བྱོན་པ་དང་ཚོང་དཔོན་གྱི་བུ་མོ་དཔལ་ཡོན་ཅན་བྱ་བ་ཤིན་ཏུ་ཆགས་པས་བསོད་སྙོམས་ཕུལ་བ་དང་། དགེ་སློང་གོམ་པ་གཅིག་གཉིས་སོང་བ་དང་ཁ་ནས་ཁྲག་དྲོན་མོ་སྐྱུགས་ནས་ཤི་བ་དང་། སུམ་ཅུ་རྩ་གསུམ་གྱི་ལྷའི་བུར་སྐྱེས་ནས་ལྷའི་བུ་བརྒྱ་སྟོང་མང་པོས་བསྐོར་བ་དང་། དེར་ལྷའི་བུ་དེས་བདག་གང་ནས་སྐྱེས། གང་དུ་རྒྱུ་ཅིས་སྐྱེས་བལྟས་པ་དང་སངས་རྒྱས་ཀྱིས་དགེ་སློང་དགའ་བྱེད་ལ་ཆགས་པའི་རྒྱུར་ཤེས་ནས། ཞག་མ་ལོན་པར་སངས་རྒྱས་དང་དགའ་བྱེད་གཉེར་སྙམ་ནས་མེ་ཏོག་ཨུཏྤལ་མང་པོ་ཁྱེར་ནས་རྒྱལ་བྱེད་ཀྱི་ཚལ་ཡང་འོད་ཀྱིས་སྣང་བུ་བྱས་ནས། མཆོད་པ་བྱས་པས་བདེན་པ་བཞི་བསྟན་པས་རྟོགས་ཏེ་བདེན་པ་མཐོང་། བྱང་ཆུབ་སེམས་དཔའ་དགའ་བྱེད་ཀྱང་ཉོན་མོངས་པ་ཤིན་ཏུ་ཆེ་བར་སྐྱེས་ཏེ་དེ་ཉིད་ལ་བལྟས་པས་འདོད་ཆགས་དེ་དང་པོ་གང་ནས་བྱུང་བར་དུ་གར་གནས་མཐའ་མ་གར་འགྲོ་བལྟས་པས། མ་སྐྱེས་པ་འགྲོ་འོང་མེད་པར་ཁོང་དུ་ཆུད་དེ། དེ་ཕྱིར་མི་ལྡོག་པར་གྱུར་ནས་རྫུ་འཕྲུལ་དང་མངོན་བར་ཤེས་པ་མང་པོ་ཐོབ་ནས་ནམ་མཁའ་ལ་ངང་པའི་རྒྱལ་པོ་གཤོག་པ་བརྐྱང་བ་ལྟར་སོང་སྟེ། སངས་རྒྱས་ཀྱི་སྤྱན་སྔར་ཞལ་ཉི་ཟླ་ཙམ་གྱི་ང་རྒྱལ་བྱེད་ཅིང་ཚལ་དུ་བྱོན་པ་དང་། སྔར་གྱི་བུ་མོའི་ཕ་མ་ཀུན་དགེ་སྦྱོང་གིས་བུ་མོ་རིག་སྔགས་ཀྱིས་བསད་ཟེར་བ་ལ། བུ་མོ་ལྷའི་བུས་བྱིན་པ་ལ་ལྷའམ་ཀླུའམ་སུ་ཡིན་ཞེས་བུ་མོས་གསོལ་པ་དང་། སངས་རྒྱས་ཀྱི་དགེ་སྦྱོང་ལ་ཆགས་པ་སྐྱེས་ཀྱང་འདི་ལྟར་གྱིས་ན་གཞན་ལྟ་ཅི་སྨོས་ཟེར་རོ། ། དེ་ཡང་ཉོན་མོངས་པ་འདོད་ཆགས་དེས་མྱ་ངན་ལས་འདས་པ་ཐོབ་པ་ཡིན་ཏེ། ཆགས་པ་དང་བྲལ་ནས་སྐྱེ་བ་མེད་ཅིང་ཀུན་ནས་ལྡང་བ་མེད་པར་ཤེས་པས་དེ་ཐོབ་པ་ལགས་གསུང་། ཡང་རྫུན་ལྟ་བུ་ཞིག་ལ་མཚོན་ན་རྫུན་རང་གཏན་གནང་བ་མེད་དེ། མི་ཤ་བའམ་རྔོན་པས་མི་དེ་འདྲི་ན་ནམ་མཁའ་མཐོང་སེན་མོ་མཐོང་ཞེས་དང་པོ་ནས་བྱས་པས་མི་ཕན་དེ། དེ་དང་རྗེས་སུ་མཐུན་པའི་ཡོན་བདག་པ་ཡར་བྱོན། ཇ་གསོལ་ཆུ་ཐུག་གསོལ་ཞེས་པ་ལྟ་བུས་འབྲོང་པའམ། ཡང་ན་རང་གི་དེ་བཞིན་ཉིད་ལ་བལྟས་ནས་དོན་དམ་པར་བྱ་བའི་གསལ་ཁ་མ་སྟོང་བར་མི་མཐོང་བྱས་ན་རྫུན་བྱས་པར་མི་འགྲོ་གསུང་། ཡང་ན་མི་དེ་བཞིན་ཉིད་ལ་བལྟས་ནས་མ་མཐོང་ཞེས་སོ་གསུང་། སྲོག་ལ་ཐུག་ཀྱང་རྫུན་མ་གནང་གསུང་། དེ་ཡང་སྐད་ཅིག་མ་རེ་རེ་ཡིན་པས་འདི་ཡང་དཔེར་ན་རྒྱལ་པོ་གཏུམ་པོ་རབ་སྣང་གི་རྔོན་པ་ལ་ཕྱིན་པ་ན་རྔོན་པ་ཞིག་ལ་བུད་མེད་བལྟ་ན་སྡུག་པ་ཞིག་ཡོད་པ་ལ་ཕྱིར་ཁྲིད་པ་དང་ཕྲད་ནས། རྒྱལ་པོས་ཕྲོགས་ནས་ཆོས་མ་ཡིན་པ་ཡང་སྤྱད་པ་དང་རྔོན་པ་ཞེ་སྡང་སྐྱེས་ཏེ་གཞུ་ནི་བརྡུངས་མདའ་ནི་ལྟོང་བ་ལ། ག་རེ་ངས་རྒྱལ་པོ་བསད་ན་མི་ལེགས་པ་ཆེན་པོ་འབྱུང་སྟེ་ཉེས་པ་ཆེན་པོ་འོང་སྙམ་ནས་མི་བསད་དགོས་སྙམ་པའི་བསམ་པ་སྐྱེས་པ་དང་། སེང་གེ་ཞིག་གིས་རྔོན་པ་ཁར་བཅུག་ནས་ཚེའི་དུས་བྱས་པས་སུམ་ཅུ་རྩ་གསུམ་གྱི་ལྷར་སྐྱེས་པ་དང་། ཞེ་སྡང་གི་བསམ་པ་དེས་སེང་གེ་བསད་ན་དམྱལ་བ་ལས་འོས་མེད་གསུང་། ཡང་སྔར་གྱི་བསམ་པ་དགེ་ཡང་ཕྱིས་མི་དགེ་ན་ཆོས་རྒྱལ་མྱ་ངན་མེད་དེས་བཀའ་བསྡུ་བ་མཐའ་མ་ཡང་བྱས། ནུབ་གཅིག་ལ་འཛམ་བུ་གླིང་དུ་མཆོད་རྟེན་བྱེ་བ་བརྩིགས། གཡོག་མོ་ཡེངས་པས་རྔ་ཡབ་ནོར་བུའི་ཡུ་བ་ཅན་བྲུལ་བ་བྲང་ལ་རྒྱབ་པས་ཞེ་སྡང་ཕྲ་མོ་ཞིག་གིས་སྒོ་མདུན་གྱི་མཚེ་འུར་སྦྲུལ་དུ་སྐྱེས་པ་ལ་དགེ་བའི་བཤེས་གཉེན་རང་རྒྱལ་བས་སྟོངས་པ་དང་། དེས་ན་སྐད་ཅིག་མ་དེ་འགྱུར་བ་ཡིན་པས་ན་རྫུན་ངག་ཏུ་མ་ཐོན་པར་ཉེས་པ་མི་འོང་ལ། སྐྱེ་མེད་ཀྱི་དོན་སྐད་ཅིག་མ་དེ་མཐོང་བ་ལ་དམིགས་ནས་མ་མཐོང་བ་དེ་རང་བརྗོད་པ་ལ་ཉེས་པ་གཏན་མེད་དེ་འདི་ཕྲ་མོ་ཡིན། སྐད་ཅིག་མ་དེ་རང་གི་གཤིས་དེ་སྨྲས་པ་ལ་རྫུན་མེད་གསུང་། འདི་གོ་བ་གལ་ཆེ་སྟེ་དུས་དྲན་བྱ་བ་མི་རུང་བ་ལ་རུང་བ་ཡིན་གྱིས་སྙམ་དུ་བསམ་པས་མི་ཕན་གསུང་། ཡང་བཀག་པའི་དོག་ན་ཏུག་རྩེར་ཟུག་ན་གནང་བ་འཚོལ་བ་ལས། སྣང་བ་འབའ་ཞྀག་གི་ཐོག་ཏུ་བསྡད་ནས་བཀག་པ་གར་ཚོལ་གསུང་། ཡང་ལུང་རྒྱལ་ཁབ་དིར་དིར་བྱེད་པ་ལ་ཁྱེད་ཀྱི་ལུད་པ་ཡུས་མི་ཆེ། ལས་ངན་གྱི་འབྲས་བུ་ཡིན་ཏེ་དམྱལ་བར་སྐྱེ་གསུང་། དེ་ཅང་སྲིད་དམ་སྙམ་ན་ཆོས་ཀྱི་བར་ཆད་ཡིན་མོད་གསུང་། དེས་ན་བག་ཙམ་རེ་ནོན་དང་ད་ལྟ་རང་འཆད་ཀྱིས་ཡན་པར་བཏང་ན་ཤི་ནས་ཀྱང་རྟ་རྒན་གློ་རྣག་ཅན་ལ་སོགས་པར་སྐྱེ་གསུང་། ད་ལྟ་གནན་པས་འཆད་དེ་ང་སང་ནས་ཁྱེད་ཀྱི་གློ་དེ་དྲག་ནས་འོང་གི་གསུང་། དེས་ན་གདམས་ངག་ཐམས་ཅད་ཀྱང་འདི་ཡིན་ཏེ་གཉེན་པོ་བག་ཙམ་རེ་བསྟེན་པས་སྤང་གཉེན་གཉིས་པོ་གཉེན་པོ་དེ་རྒྱལ་བ་དང་། དུས་ཐམས་ཅད་དུ་རྒྱལ་ནས་འགྲོ་སྟེ། འཆི་ཁའི་མནར་གཅོད་ཀུན་ཀྱང་དགེ་སྦྱོར་དུ་འགྲོ་བ་ཡིན་གསུང་། དེ་ལྟར་ཡང་སྔོན་གྱི་གྲུབ་ཐོབ་སློབ་དཔོན་བིརྺ་པ་ལྟ་བུ་ཡང་། རི་བྲག་ཏུ་གཅིག་པུར་བསྒྲུབ་པ་བྱས་དུས་བར་ཆད་ཤིན་ཏུ་བྲེད་པ་སྐྱི་ཚ་བ་འོང་བ་ཡིན་ཏེ། བྱུང་ལུགས་མང་པོ་ཞིག་འདུག་སྟེ་དེ་འདི་ཡིན་བྱ་བ་ང་ལ་ཆ་ཡོད་དེ་མི་བཤད་གསུང་། སྐུ་ཆུང་བ་ཞིག་པོ་བསྒོམ་པ་ཟང་རི་བ་དང་འགར་སྟོན་གཉིས་འབོད་པ་ང་ཁྱེད་གཉིས་ཀར་རྟེན་ཞེས་ཉི་མ་ཕྱེད་ནས་འཇིགས་པ་ལ་མགོ་བཏུམས་ནས་བསྡད་པས། དེ་ནས་བག་ཅིག་ཇེ་མི་འཇིགས་སོང་ནས་དེ་ནས་ཡག་པར་བྱུང་ཟེར། སྔོན་ང་བླ་མ་རིན་པོ་ཆེའི་སློབ